Казанда яшәүче Галия апа фатирын мәчет төзелеше өчен васыять иткән

	Казанда яшәүче Галия Фролкина үзенең бердәнбер бер бүлмәле фатирын "Вакф" фондына васыять иткән. Пенсия яшендәге хатын-кыз үтенече буенча, аның үлеменнән соң, торак сатудан кергән акча Татарстанда мәчет төзелеше өчен тотылачак.
 – "ТР Вакф" фонды үз эшчәнлеген Татарстан мөселманнары Диния нәзарәте күзәтүе астында алып бара һәм бернинди дә астыртын эшләргә юл куймый. Галия Фролкинаның васыятендәге бөтен шартлар да Россия кануннарына туры китереп башкарылачак,  – дип ачыклык керткән Фондның генераль директоры Рөстәм Хәбибуллин. – Галия ханымның гамәлләре – барлык мөселманнарга үрнәк һәм нәсихәт. Аллаһы Тәгаләгә үз йөрәге аша мәхәббәт саклап, әлеге сөйкемле ханым Аллаһ ризалыгы өчен изге гамәл кылырга – сәдака бирү генә түгел, ә мәчет төзелешенә ярдәм итәргә көч тапты. 

Сүз уңаеннан: Галия апа 2009 елда Түбән Новгород өлкәсе Бор шәһәрендәге Ихсан мәчете төзелеше өчен 400 мең сум акча күчергән булган инде.
  
	---	
Интертат.ру

	№ --- | 29.06.2016	


